FI Euroopan unionin virallinen lehti C 45/25

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 45/10

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

TIIVISTELMÄ

NEUVOSTON ASETUS (EY) N:o 510/2006

”ŠEBRELJSKI ŽELODEC”

EY-N:o: SI-PGI-0005-0415-29.10.2004

SAN ( ) SMM ( X )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministrstvo za kmetijstvo, gozdarstvo in prehrano RS Osoite: Dunajska 22 SI-1000 Ljubljana SLOVENIJA P. +386 14789109 F. +386 14789055 Sähköposti: varnahrana.mkgp@gov.si

2. Ryhmä:

Nimi: Združenje izdelovalcev šebreljskega želodca Osoite: Šebrelje 53 SI-5282 Cerkno SLOVENIJA P. +386 53744276 F. +386 53720181 Sähköposti: — Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.2 Lihavalmisteet (kuumennetut, suolatut, savustetut jne.)

4. Tuote-eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

”Šebreljski Želodec”

4.2 Kuvaus:

Šebreljski želodec on korkealaatuisesta sianlihasta ja kiinteästä silavasta valmistettu kestomakkara. Lihan ja silavan suhde on 75:25–80:20. Šebreljski želodec –makkaralle tunnusomaista on korkea lihapitoisuus ja alhainen rasvapitoisuus. Šebreljski želodec on litteä ja painaa 0,8–2 kg; sen muoto riippuu siitä, käytetäänkö sen päällysteenä rakkoa, luonnonsuolta vaiko keinokuorta. Pinta on sileä ja kuiva, eikä siinä ole rasvajäänteitä.

Makkaran poikkileikkauksessa liha ja silava ovat tasaisesti levittäytyneitä. Kypsytetty liha antaa viipaleille punaisen värin, ja silava erottuu valkoisena. Liha- ja rasvapalat ovat makkarassa tasaisesti sekoittuneet, eikä siinä ole jänteitä eikä rustoja. Tuotteella on kypsytetyn lihan ja silavan sekä lisättyjen mausteiden aikaansaama tunnusomainen tasapainoinen maku. Aromi on tuotteelle ominainen ja miellyttävä, ja siinä tuntuvat mausteet sekä häivähdys savuaromia.

4.3 Maantieteellinen alue:

Maantieteellinen alue sijaitsee Goriškan tilastollisen alueen länsiosassa ja kattaa Idrijskon ja Cerkljanskon alueet. Aluetta rajaa linja, joka kulkee Stopnikin kylän kautta Idrijca-joen laaksoa pitkin Šentviška planotan tasangolle, sieltä Bukovon kautta Cerkljanskon kukkuloille Zakojcan kylään, josta Porezenin vuorta pitkin Davčan laaksoon ja Blegošin rinteiltä kohti Podjelovo Brdoa aina Jaznen kylään asti; sieltä raja kulkee kohti Govejkia, kattaa Govejkin, Zavratecin, Potokin ja Godovičin kylät, sieltä Javornikin kautta Kanji Dolin ohi Goren reunaa pitkin Trnovski Gozdin metsään ja sen läpi Oblakov Vrhiin, ja sieltä takaisin Stopnikiin.

4.4 Alkuperätodisteet:

Kunkin tuottajan on pidettävä kirjaa käytettyjen raaka-aineiden määristä ja laadusta sekä Šebreljski želodecin tuotetuista ja myydyistä määristä. Tällä kirjanpidolla on voitava varmistaa kunkin erän jäljitettävyys. Kuhunkin erään on merkittävä järjestysnumero, tuotantopäivä sekä erän muodostavien tuotteiden määrä ja lukumäärä.

4.5 Tuotantomenetelmä:

Šebreljski želodec -tuotteen valmistukseen käytetään sianlihaa, joka on saatu eläimistä, joiden elopaino on vähintään 115 kg tai teuraspaino vähintään 85 kg.

Šebreljski želodec -tuotteen valmistukseen käytetään sian reittä, lapaa, niskaa ja selkää. Liha pienitään 8–10 mm:n kokoisiksi paloiksi, ja reiden, lavan ja selän kova silava 6–8 mm:n paloiksi. Pienityt liha ja silava sekoitetaan suhteessa 75:25–80:20. Mausteiksi lisätään valkosipulia (n. 1 %), suolaa (2,4–2,5 %) sekä pippuria (0,1–0,35 %). Käytetty suola on merisuolaa, ja seokseen lisätään myös sokeria siten, että sen osuus on enintään 0,5 % massan painosta. Nitraattien, nitriittien ja muiden lisäaineiden käyttö on kielletty. Massa sekoitetaan ja kääritään sianrakkoon, naudan luonnonsuoleen tai keinokuoreen. Tuoreen tuotteen paino on 1,3–3 kg. Päällyste ommellaan tai solmitaan kiinni, minkä jälkeen makkaroita valutetaan ja kuivatetaan painon alla 10 vuorokauden ajan. Sen jälkeen niitä kylmäsavustetaan enintään kaksi vuorokautta. Kuivaus ja kypsytys tapahtuvat luonnollisissa olosuhteissa tai ilmastoidussa ympäristössä. Kuivauslämpötila on 10–15 °C, mutta luonnollisissa olosuhteissa lämpötila voi kylmimpinä kuukausina laskea alle 10 °C:seen; tätä alhaisempi lämpötila hidastaa kuivumista. Kosteuspitoisuuden on kummassakin tapauksessa oltava 60–80 %.

Luonnollinen kuivumisprosessi, jossa käytetään perinteisiä kuivatusritilöitä, kestää kolmesta viiteen kuukautta. Ilmastoidussa tilassa kuivaus kestää vähintään 100 vuorokautta. Ilmastoidussa tilassa tapahtuvassa kuivauksessa on huolehdittava säännöllisestä tuuletuksesta (ikkunat avoinna), ja kosteutta ja lämpötilaa on valvottava. Kypsytetyn tuotteen paino on 0,8–2 kg.

4.6 Yhteys maantieteelliseen alkuperään:

Maantieteellisen alueen ja Šebreljski želodec -tuotteen yhteyttä osoittavat ensisijaisesti tuotteen saavuttama maine ja tunnettuus, jotka perustuvat tuotteelle soveltuviin ilmasto-olosuhteisiin (kuivaus- ja kypsymisolosuhteet), perinteiseen tuotantomenetelmään sekä laadukkaisiin raaka-aineisiin.

Vaikka Šebreljski želodec -tuotetta on valmistettu jo pitkään Idrijskon ja Cerkljanskon alueella, siitä on olemassa vain vähän kirjallisia todisteita. Alueella toteutettiin vanhempaan väestönosaan kohdistettu kysely, joka osoitti, että Šebreljski želodec -tuotteen valmistus on vanha perinne Idrijskon ja Cerkljanskon alueilla, ja vahvisti myös sen, että tuotteen valmistukseen on aina käytetty vain parhaita raaka-aineita, kypsytys tapahtuu yhä perinteisellä tavalla ja tuotteen tunnusomainen muoto, maku ja aromi ovat sen maineen osatekijöitä.

Idrijskon ja Cerkljanskon kukkulat sijaitsevat Slovenian länsiosassa esialpppien alueella dinaaristen alppien ja Alppien yhtymäkohdassa. Alue kuuluu ilmastollisesti siirtymävyöhykkeeseen, johon vaikuttavat sekä Adrianmeren leuto että Alppien viileämpi ilmasto.

Juuri Välimeren ja Alppien ilmasto-olosuhteet yhdessä ovat luoneet Idrijskon ja Cerkljanskon kukkulaseudulle ominaisen ilmaston.

Idrijan kukkuloita rajaavat lounaassa Trnovski gozdin metsäylänkö, joka luonnollisena esteenä lieventää ilmasto-olosuhteiden vaikutuksia Vipavan laaksossa; Idrijcan jokilaakso taas tuo erityisesti Cerkljanskon alueelle Adrianmeren leudontavan vaikutuksen.

Alueella vallitsee keskieurooppalainen ankara vuoristoilmasto: mannerilmastolle tyypilliset pitkät kylmät talvet alhaisine lämpötiloineen ja runsaine sateineen sekä lyhyt ja lauha kesä.

Adrianmeren vaikutuksesta Cerkljanskon laakson talvet ovat muihun Idrijskon ja Cerkljanskon alueisiin nähden lauhkeampia ja vähälumisempia. Maantieteelliselle alueelle on luonteenomaista jatkuvasti puhaltavat ilmavirtaukset, jotka johtuvat aurinkoisten ja varjoisten alueiden välisistä lämpötilanvaihteluista ja joiden ansiosta laaksossa puhaltavat tuulet ovat myös sopivan kosteita.

Kaikki nämä kypsymis- ja kuivausvaiheen luonnolliset olosuhteet vaikuttavat Šebreljski želodec -tuotteen erityiseen luonteeseen.

4.7 Valvontaviranomainen:

Nimi: Bureau Veritas, d.o.o. Osoite: Linhartova 49a SI-1000 Ljubljana SLOVENIJA P. +386 14757670 F. +386 14747602 Sähköposti: info@bureauveritas.si

4.8 Merkinnät:

Šebreljski želodec -tuotteeseen on merkittävä nimitys ”Šebreljski želodec”, maininta ”zaščitena geografska označba” (suojattu maantieteellinen merkintä) tai vastaava lyhenne, sekä asianmukainen yhteisön tunnus.

Tuotteeseen voidaan merkitä myös Šebreljski želodecin tunnus sekä kansallinen laatumerkki, ja siinä voidaan mainita myös asianomainen valvontaelin.

Jos tuote pakataan maantieteellisen alueen ulkopuolella, pakkaukseen on tuotteen jäljitettävyyden varmistamiseksi merkittävä myös tuottajan nimi ja tuotantopaikka, eränumero, pakkaaja sekä pakkauspaikka.

(1) EUVL L 93, 31.3.2006, s. 12.